《捣药岩世传昔人炼丹得道今隐于此山下土中时》
宋代·李复

超世犹存救世心，深山相遇不知名。
岩前时得丹砂粒，云里尝闻玉杵声。
汩汩流光愁易促，冥冥浊劫苦难清。
如何为我开灵鼎，遍使苍生病骨轻。

作者简介：宋京兆府长安人，字履中，世称潏水先生。神宗元丰二年进士。尝师张载。喜言兵事，于书无所不读，工诗文。累官中大夫、集贤殿修撰。徽宗崇宁中，为熙河转运使，以议边事不合罢。金兵入关中，起知秦州，空城无兵，遂遇害。有《潏水集》。